**שיוך פירות הנכסים היצרניים - מבוא**

ביולי 2012 אושר מסמך העקרונות שכלל החלטה עקרונית בדבר יצירת זיקה מוגדרת ובת הורשה בין החבר לנכסי הקיבוץ ו/או פירותיהם, כמענה משמעותי לצרכי החברים בביטחון כלכלי ובאפשרות הורשה. יתר על כן, היעדרה של זיקה כזאת הועלה כחסם משמעותי בפני קליטה לחברות של חברים חדשים לקיבוץ.

בהמשך לכך, הכריעו חברי הקיבוץ לטובת מודל שיוך של פירות הנכסים, תוך שימור הבעלות והשליטה של הקיבוץ בנכסיו, בין השאר מתוך רצון להבטיח שגם לדורות הבאים של חברי הקיבוץ תהיה זיקה לנכסים אלה.

על בסיס כל האמור לעיל ובתהליך משותף ומשתף, גובש המודל המפורט המוצע להלן, ככזה המאזן בין אינטרסים שונים ומורכבים. כך, הוא מאזן בין האינטרסים של החברים הוותיקים לאלה הצעירים יותר, ע"י הגדרת סף נמוך בצבירת הוותק לקבלת הסכום המובטח וגיבוש מודל חלוקת רווחים המגדיל את הסיכוי לחלוקה דומה לאורך השנים, לוותיקים ולצעירים כאחד.

בנוסף, המודל מאזן בין הצרכים של מרחב אפשרויות להנהלה ולחברי הקיבוץ בקבלת החלטות שוטפות ויצירת התאמות לבין שריון זכויות והגנה על האינטרסים של החברים ויורשיהם אחריהם, לאורך שנים.

לבסוף, המודל מאזן בין הרצון לדאוג **לדורות הבאים של חברי הקיבוץ דהיום** (היורשים), באמצעות מנגנון זכאות ליורשי החבר לאורך 15 שנים לאחר פטירת החבר והבטחת חלוקת רווחים לזכאים (שריון החלוקה מתוך חלק ה X המובטח לחברים דהיום ויורשיהם), לבין דאגה **לדורות העתידיים של חברי קיבוץ** (אלה שיהיו חברי הקיבוץ בעשרות השנים הבאות), באמצעות הקניית זכות מלאה בחלק ה Y (החלק השוויוני לו זכאים חברים בשנה נתונה) אשר יילך ויגדל עם השנים, ובאמצעות החופש לדורות העתידיים של חברי הקיבוץ, לקבל החלטות בנוגע לנכסי הקיבוץ, כאמור, תוך שמירה על זכויות החברים דהיום.